লেখাপড়া না জানা পুরুষরাও অর্থকড়ির ব্যাপারে অনেকটা মহিলাদের মতো সরল-সোজা ছিলেন। তারা পণ্য কেনাবেচায় পাইকার, ফড়িয়া ও মহাজনের প্রতি ষোলআনা নির্ভর করতেন। কখনো ঋণ গ্রহণ, সম্পত্তি বন্ধক বা বড় কোনো লেনদেনের প্রয়োজন হলে তারা আগামাথা চিন্তা না করেই বুড়ো আঙ্গুল এগিয়ে দিতেন মহাজনের কথামতো দলিল-দস্তাবেজে টিপ দেওয়ার জন্য। যারা বাকিতে কিনতেন তারা কোনো দিন মহাজনকে অবিশ্বাস করতেন না। বছর শেষে হালখাতার দিন তারা মহাজনদের দোকানে গিয়ে সাধ্যমতো পুরনো দেনা পরিশোধ করে নতুন খাতায় নতুন বছরের জন্য নতুন হিসাব খুলতেন। তারা মনের আনন্দে মহাজনের দোকানে গিয়ে দায় মিটিয়ে একটা কিংবা দুইটা রসগোল্লা খেয়ে মনের তৃপ্তিতে বাড়ি ফিরতেন। অনেকে আবার মহাজনের দোকানে হালখাতা উপলক্ষে মাগনা মিষ্টি খাওয়ানোর লোভ দেখিয়ে বাড়ির ছোট ছোট ছেলেমেয়েকে গঞ্জে নিয়ে যেতেন।